Nariadenie Komisie (ES) č. 1900/2002
z 24. októbra 2002,
ktorým sa mení a dopĺňa nariadenie ES č. 1249/96 o pravidlách pre uplatňovanie (dovozných ciel v sektore obilnín) nariadenia Rady (EHS) č. 1766/92
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Rady (EHS) č. 1766/92 z 30. júna 1992 o spoločnej organizácii trhu s obilninami [1], naposledy zmenené a doplnené nariadením (ES) č. 1666/2000 [2], a najmä na jeho článok 10 ods. 4,
keďže:
(1) V súlade s článkom 4 nariadenia (ES) č. 1249/96 [3], naposledy zmeneným a doplneným nariadením (ES) č. 597/2002 [4], Komisia používa cenovú ponuku pre americký jačmeň č. 2 na Burze obilnín v Minneapolise na stanovenie reprezentatívnej cif dovoznej ceny za jačmeň. Ak tieto cenové ponuky nie sú reprezentatívne, použijú sa namiesto nich fob cenové ponuky, ktoré sú k dispozícii v Spojených štátoch amerických. V letných mesiacoch Komisia bežne používa fob cenové ponuky pre jačmeň v Duluthe (Veľké jazerá). V zime sa však v dôsledku mrazov vo Veľkých jazerách používajú iné fob cenové ponuky (Záliv alebo Portland);
(2) Druhá poznámka pod čiarou v prílohe II k nariadeniu (ES) č. 1249/96 stanovuje, že sa musia zohľadniť náklady za dopravu z miesta zvolenej cenovej ponuky do Mexického zálivu. Následkom používania fob cenových ponúk z Portlandu objavili sa niektoré deformácie vo výpočte reprezentatívnej cif dovoznej ceny za jačmeň. Pretože oblasti produkujúce jačmeň sa nachádzajú v severo-centrálnych štátoch Spojených štátov amerických, náklady na vzdialenosti, ktoré treba prekonať a v dôsledku toho náklady za dopravu z produkujúcich oblastí do vyvážajúcich prístavov sú úplne rovnaké. Preto by sa mala požiadavka, ktorá zohľadňuje náklady za dopravu medzi zvolenými prístavmi fob cenových ponúk a Mexickým zálivom, odstrániť.
(3) V dôsledku toho sa musí nariadenie Komisie (ES) č. 1249/96 zmeniť a doplniť.
(4) Riadiaci výbor pre obilniny nedoručil stanovisko v rámci časovej lehoty, ktorú stanovil predseda,
PRIJALA TOTO NARIADENIE:
Článok 1
Druhá poznámka pod čiarou v prílohe II k nariadeniu (ES) č. 1249/96 sa nahrádza takto:
"Ak nie sú k dispozícii cenové ponuky, ktoré by sa mohli použiť na výpočet reprezentatívnej cif dovoznej ceny, použijú sa najreprezentatívnejšie fob cenové ponuky, ktoré sú verejne dostupné v Spojených štátoch amerických."
Článok 2
Toto nariadenie nadobúda účinnosť tretí deň po jeho uverejnení v Úradnom vestníku Európskych spoločenstiev).
Toto nariadenie je záväzné v celej svojej celistvosti a je priamo uplatniteľné vo všetkých členských štátoch.
V Bruseli 24. októbra 2002